**Ola Thune** (født 1953) er en norsk privatetterforsker og tidligere politietterforsker med bakgrunn fra Kripos.

Thune vokste opp som odelsgutt på en gård i Fagernes. Hans far var bussjåfør, mens moren styrte hønseriet og kyllingproduksjonen på gården. Han vokste opp med tre eldre søstre og en yngre bror. Han forlot Valdres som 16-åring og livnærte seg som musiker, spikerselger og glasskjærer i Årdal før han gikk handelsskolen og ble klesselger i en butikk på Gjøvik. I tenårene var han også i en periode med i et rockeband. På midten av 1970-tallet begynte han på Politiskolen hvor han ble uteksaminert i 1977. Han begynte som politiaspirant i Tromsø i 1975 og i 1979 ble han ansatt i Kripos. Under tiden i Kripos var han involvert i etterforskningen av de fleste store drapssakene i Norge på 1980- og begynnelsen av 90-tallet. Han ble rikskjent i 1992 etter at han brukte ferien sin fra Kripos til å finne og avsløre drapsmannen i Anne Kristin-saken på Fuerteventura i Spania.

I 1992 sluttet han i Kripos og startet eget etterforskningsbyrå. Like etter grunnla han Thune Security som skulle forebygge og avdekke kriminelle handlinger mot næringslivet. Firmaet gikk konkurs i 2000. I 2001 ble han ansatt som taktisk leder ved Nye Kripos. Etter en tid i stillingen fikk han etter eget sigende inntrykk av at han hadde blitt hentet inn for å rydde opp etter Birgitte Tengs-saken, selv om dette ikke ble uttalt direkte. I 2005 ble han ansatt TVNorge hvor han ledet det delvis selvutviklede TV-programmet *Savnet*. Programmet omhandlet uoppklarte kriminalsaker. I 2008 startet sitt eget program, *Thune*, som gikk på samme kanal.

Han har skrevet flere bøker relatert til sitt yrke: *Sannheten om Anne Kristin-saken* og *Jakten* sammen med Ragnar Kvam jr. *Rammet av vold* med flere andre, og *Sporløst forsvunnet* sammen med Kjell Ola Dahl. I 2016 utgav han *Byen vest for loven* som handler om ukultur og maktspill i Bergenspolitiet.

Utmerkelser
-----------

Thune har mottatt flere utmerkelser for sitt arbeid. Blant annet ble han av VG-leserne kåret til «Årets Navn» i 1992 og fikk samme år Røde Kors' pris som «Årets Medmenneske». Bakgrunnen var arbeide som han på fritiden hadde nedlagt i Anne Kristin-saken.

Familie
-------

Thune er bosatt i Oslo, og ble i 2000 gift med Haleh, opprinnelig fra Iran. Han konverterte til Islam forut for ekteskapsinngåelsen.

Referanser
----------

1. ↑   Moss Avis, side(r) 35, urn.nb.no, utgitt 8. august 2003, besøkt 1. juli 2022[Hentet fra Wikidata]
2. ↑   Bergens Tidende, www.bt.no, utgitt 2002, besøkt 1. juli 2022[Hentet fra Wikidata]
3. 1 2 3  «Mann med motiv». Aftenposten.no. 1. september 2001. Arkivert fra originalen 30. april 2009. Besøkt 30. april 2009.
4. ↑  «Ola Thune». *www.dagsavisen.no* **(norsk)**. 31. august 2006. Besøkt 11. juni 2020.
5. 1 2  Brun, tekst: kjartan brügger bjånesøy Foto: Agnete (21. februar 2005). «Ola på sporet». *Dagbladet.no* **(norsk)**. Besøkt 11. juni 2020.
6. ↑  Inderhaug, Erik (17. juni 2019). «Snakker ut etter Birgitte Tengs-saken». *Politiforum.no* **(norsk)**. Besøkt 11. juni 2020.
7. ↑  «Finner Thune Trine?». *TV 2* **(norsk)**. 2008. Arkivert fra originalen 11. mars 2016. Besøkt 4. oktober 2020.
8. ↑  «Byen vest for loven - ukultur, maktspill og udugelighet i Bergen av Ola Thune». *bokelskere.no*. Besøkt 11. juni 2020.
9. ↑  «Derfor er Bergen verstingen». *TV 2* **(norsk)**. 2016. Besøkt 11. juni 2020.
10. ↑  NRK (11. februar 2003). «Kripos-sjefen muslim». *NRK*. Besøkt 11. juni 2020.

|  |  |
| --- | --- |
| Oppslagsverk/autoritetsdata | BIBSYS **·** VIAF
 |